Folketing
2004-01-29

Jeg vil lige til start sige, sådan at jeg er sikker på at huske det, at jeg skal sige fra Kristendemokraterne, at de ikke har mulighed for at være til stede ved behandlingen her, og at de egentlig helst så, at forslaget blev delt op, så den del, der omfatter tilgængelighedsbestemmelserne, var for sig. De kan støtte anden del af forslaget, men i forhold til første del om tilgængelighedsbestemmelserne vil de gerne vide lidt mere om, hvordan ministeren vil udmønte den pågældende bemyndigelse i loven, inden de tager stilling. Det var bare, for at jeg huskede at sige det. Enhedslisten opfatter overordnet set lovforslaget som baseret på positive tanker, men de konkrete forslag til forbedringer er simpelt hen ikke gode nok. Specielt i forhold til tilgængelighedskravet deler vi synspunktet fra Kristendemokraterne om, at lovforslaget egentlig skulle opdeles. Alvorligst er maksimalgrænsen for tilgængelighedsforbedringer på 12,5 pct. af de samlede øvrige bygningsomkostninger. Enhedslisten er medforslagsstiller til et beslutningsforslag, B 115, der anderledes probat tager fat på tilgængelighedskravet. Måske skulle arbejdet med tilgængelighedsforslagene behandles under et i Boligudvalget.